題朝陽亭
作者：程珌
朝代：宋

paragraphs: 暉暉朝陽亭，亭前鍾阜青。
巖陰尚積雪，光彩浮初晴。
亭下清溪水，滑流新泮冰。
雙鳬知隨陽，亦逐流澌行。
亭中賢主人，快此景物清。
開門延客入，掬雪當泉烹。
凌蹙淮水漲，修鱗爛銀瓶。
更酌秦淮春，配此玉豉羹。
了無一物俗，表裏俱蓬瀛。
宇宙有佳致，心清境乃并。
甚愛主人賢，澹然遺世營。
不言飲人和，恂恂發天誠。
清處亦絕奇，亭亭秋露莖。
胸中足丘壑，城頭亦林埛。
不與風月期，結屋謾茅菁。
却慚最下客，形穢識不靈。
宿懷幽深趣，侵尋塵坌攖。
一官冷於鐵，癡坐如凍蠅。
喚來俎豆問，不知梅已英。
清賞可無傳，陋語恐難徵。
春風送鵬程，睠言尋此盟。